b"\n_START_ARTICLE_\nCarnaval d'Arlequ\xc3\xad\n_START_SECTION_\nDescripci\xc3\xb3\n_START_PARAGRAPH_\nEls personatges principals de la composici\xc3\xb3 pict\xc3\xb2rica s\xc3\xb3n un aut\xc3\xb2mat que toca la guitarra junt amb un arlequ\xc3\xad amb grans bigotis. S'aprecien tamb\xc3\xa9 tot un m\xc3\xb3n de detalls dominats per la imaginaci\xc3\xb3 que s'escampen per tota la pintura com, un ocell amb ales blaves sortint d'un ou, un parell de gats jugant amb un cabdell de llana, peixos volant, un insecte que surt d'un dau, una escala amb una gran orella i, a la part superior dreta, es veu a trav\xc3\xa9s d'una finestra una forma c\xc3\xb2nica amb la qual va voler representar la torre Eiffel. _NEWLINE_Nombrosos \xc3\xa9ssers i objectes es juxtaposen a l'aparent desordre d'una habitaci\xc3\xb3 amb una petita finestra: peixos, gats, insectes, guitarra, cabdell de llana, la torre Eiffel, etc. La pres\xc3\xa8ncia d'uns certs objectes, com per exemple l'escala estan dotats segons va explicar el mateix Mir\xc3\xb3 d'una relaci\xc3\xb3 simb\xc3\xb2lica. En tot aquest moviment existeix un ritme que unifica les formes i colors a tot el conjunt de la pintura._NEWLINE_L'ess\xc3\xa8ncia d'aquesta explicaci\xc3\xb3, \xc3\xa9s que aquests objectes simb\xc3\xb2lics es mesclen amb altres objectes a l'habitaci\xc3\xb3 sense que aix\xc3\xb2 afecti l'expressi\xc3\xb3 art\xc3\xadstica. Els surrealistes creien que aquesta expressi\xc3\xb3 art\xc3\xadstica era una altra manera de percebre i reaccionar davant el medi ambient, la realitat \xc3\xa9s el resultat del subconscient que ells expressaven mitjan\xc3\xa7ant les seves obres i interpretacions que poden semblar aparentment irracionals. Aquest m\xc3\xb3n inconscient i imaginatiu va ser un mitj\xc3\xa0 pict\xc3\xb2ric per aconseguir expressar en la forma del quadre la seva experi\xc3\xa8ncia vital i la seva mem\xc3\xb2ria."